Mandag kom årets første skybrud, da der faldt 15,6 millimeter nedbør på 30 minutter i den lille by Høng i Kalundborg Kommune. Tirsdag er der igen risiko for skybrud - om end risikoen er mindre. Derfor har TV 2 VEJRET et risikovarsel ude i perioden klokken 12 til 19. Varslet er gældende for Sjælland, Fyn og dele af Nord- og Østjylland. Uanset om der kommer skybrud eller ej, vil tirsdagen byde på en del regnbyger i stort set hele landet. Flere steder kan bygerne udvikle sig til kraftige tordenbyger. Sådan rammer bygerne Allerede fra morgenstunden er der en del regnbyger ud over det ganske land. Og sådan vil det fortsætte det meste af dagen. I formiddagstimerne vil et bælte fra Nordvestjylland og på tværs af landet give en del regnbyger. I det hele taget er det nærmest kun Bornholm, der kan vide sig nogenlunde sikker på tørvejr. Her er der faktisk mulighed for nogen eller en del sol i løbet af dagen. Kraftige eftermiddagsbyger I eftermiddag er det fortsat med spredte byger i hele landet. Lokalt kan bygerne blive kraftige og give et tordenskrald eller to. Største risiko for det er mod nord og øst. Ellers er der udsigt til en grå eftermiddag mange steder, hvor det fortsat stort set kun er Bornholm, der trækker en masse solskinstimer. Temperaturmæssigt er forårets sidste dag en af de kølige, da temperaturen blot topper mellem 12 og 16 grader. Til gengæld er der ikke særlig megen vind. I aften forventes en opklaring at brede sig over en stor del af Jylland og giver dermed en pæn afslutning på tirsdagen med en del aftensol. Længere mod øst bliver det overvejende overskyet, men kun med enkelte lokale byger.

Opsummering:
Tirsdag står i bygernes tegn med spredte regnbyger i det meste af landet.